เงือกน้อยผจญภัย (ภาพยนตร์ พ.ศ. 2566)

เงือกน้อยผจญภัย (The Little Mermaid) เป็นภาพยนตร์แนวความรักจินตนิมิตดนตรีของอเมริกาในปี พ.ศ. 2566 กำกับและอำนวยการสร้างโดยร็อบ มาร์แชลล์ เขียนบทภาพยนตร์โดยเดวิด มาจี ร่วมอำนวยการสร้างโดยบริษัทวอลต์ดิสนีย์พิกเชอส์, ลูคามาร์โพรดักชันส์ และมาร์กแพลตโพรดักชันส์ เป็นภาพยนตร์คนแสดงผสมกับการสร้างจินตภาพด้วยคอมพิวเตอร์ เป็นการนำภาพยนตร์แอนิเมชันชื่อเดียวกันของดิสนีย์ในปี พ.ศ. 2532 ซึ่งมีเนื้อเรื่องอิงมาจากเทพนิยายเรื่องเงือกน้อย โดยฮันส์ คริสเตียน แอนเดอร์เซน มาสร้างใหม่ในรูปแบบคนแสดง ภาพยนตร์นำแสดงโดยแฮลลี เบลีย์ในบทแอเรียล ร่วมด้วยโจนาห์ ฮาวเออร์-คิง, ดาวีด ดิกส์, อควาฟินา, เจคอบ เทรมเบลย์, โนมา ดูเมซเวนี, ฆาบิเอร์ บาร์เดม และ เมลิสซา แม็กคาร์ธี
ภาพยนตร์บอกเล่าเรื่องราวของเจ้าหญิงเงือกสาว แอเรียล ธิดาของราชาไตรตัน ที่ทำข้อตกลงกับแม่มดเออร์ซูลา โดยแลกเสียงของเธอกับขามนุษย์เพื่อไปพบและครองรักกับเจ้าชายอีริค ผู้ซึ่งถูกเธอช่วยชีวิตไว้จากเหตุเรือล่ม แต่เธอก็ต้องต่อสู้เมื่อตัวเธอเองและบัลลังก์พ่อของเธอตกเป็นของเออร์ซูล่า
แผนการนำภาพยนตร์แอนิเมชันในปี พ.ศ. 2535 เรื่อง เงือกน้อยผจญภัย กลับมาสร้างใหม่รูปแบบภาพยนตร์คนแสดง ได้รับการยืนยันในเดือนพฤษภาคม พ.ศ. 2559 มาร์แชลล์ได้รับการติดต่อจากดิสนีย์ให้กำกับภาพยนตร์เรื่องนี้ในเดือนธันวาคม พ.ศ. 2560 และนักแสดงหลักส่วนใหญ่เซ็นสัญญาตั้งแต่เดือนมิถุนายนถึงพฤศจิกายน พ.ศ. 2562 เดิมคาดว่าจะเริ่มการผลิตในลอนดอนระหว่างปลายเดือนมีนาคมถึงต้นเดือนเมษายน พ.ศ. 2563 แต่เกิดความล่าช้าเนื่องจากการระบาดทั่วของโควิด-19 ในที่สุดการถ่ายทำจึงเกิดขึ้นที่ไพน์วูดสตูดิโอส์ในอังกฤษตั้งแต่เดือนมกราคมถึงกรกฎาคม พ.ศ. 2564 ลิน-มานูเอล มิรันดาร่วมเขียนเพลงใหม่สำหรับการภาพยนตร์สร้างใหม่ในฐานะผู้แต่งเนื้อร้อง อลัน เม็นเค็นกลับมาทำหน้าที่ผู้ประพันธ์เพลงประกอบภาพยนตร์
เงือกน้อยผจญภัย ออกฉายในสหรัฐในวันที่ 26 พฤษภาคม พ.ศ. 2566 โดย วอลต์ดิสนีย์สตูดิโอส์โมชันพิกเชอส์ และออกฉายในประเทศไทยในวันที่ 25 พฤษภาคม พ.ศ. 2566 หนึ่งวันก่อนการฉายในสหรัฐ ภาพยนตร์ได้รับความชื่นชมในด้านของนักแสดงอย่าง เบลีย์, ฮาวเออร์-คิง, แม็กคาร์ธี และ อเล็กซานเดอร์ รวมถึงฉากและการเรียบเรียงเพลงประกอบ แต่วิจารณ์ถึงงานสร้างและการออกแบบตัวละคร
แม้ว่าก่อนการฉาย แฟนคลับหลายคนของแอนิเมชันต้นฉบับจะวิพากษ์วิจารณ์การตัดสินใจของดิสนีย์ที่ให้นักแสดงผิวดำ เบลีย์ รับบทเป็น แอเรียล และรณรงค์ให้คว่ำบาตรภาพยนตร์เรื่องนี้ทั้งในโลกโซเชี่ยลและกระแสสังคม จนส่งผลกระทบต่อภาพยนตร์ โดยเฉพาะในประเทศแถบเอเชีย แต่ภาพยนตร์ก็ประสบความสำเร็จ ทำเงินถึงจุดคุ้มทุน 560 ล้านเหรียญ โดยทำรายได้ทั่วโลก 569 ล้านดอลลาร์สหรัฐ โดยภาพยนตร์เปิดตัวสูงสุดอันดับที่ 5 ในประวัติศาสตร์ช่วงวันรำลึกของสหรัฐอเมริกา และเป็นหนึ่งในภาพยนตร์ไม่กี่เรื่องที่ประสบความสำเร็จในช่วงภาพยนตร์หน้าร้อน ร่วมกับ  ผงาดข้ามจักรวาลแมงมุม โดยภาพยนตร์ทำเงินสูงสุดเป็นอันดับที่ 9 ของปี 2023
ภาพยนตร์ยังติดอันดับภาพยนตร์ขายดีอันดับ 1 ทางระบบวีดิทัศน์ตามคำขอในสองสัปดาห์และติดอยู่ต้น ๆ ในสัปดาห์หลังจากนั้น ความนิยมดังกล่าวทำให้มีการนำกลับมาฉายซ้ำโดยเพิ่มเนื้อเพลงขณะตัวละครร้องในวันที่ 25 สิงหาคม สื่อถือให้ภาพยนตร์เป็นหนึ่งในภาพยนตร์สามเรื่องของดิสนีย์ประจำปี 2023 ที่ไม่ประสบความล้มเหลวร่วมกับ เมืองอลวนธาตุอลเวง และ รวมพันธุ์นักสู้พิทักษ์จักรวาล 3
เงือกน้อยผจญภัย ลงบริการสตรีมมิ่ง ดิสนีย์+ ฮอตสตาร์ เมื่อวันที่ 6 กันยายน พ.ศ. 2566 ภาพยนตร์ประสบความสำเร็จอย่างท่วมท้น โดยทำลายสถิติการเป็นหนึ่งในภาพยนตร์รอบปฐมทัศน์ที่มีผู้ชมมากที่สุดเท่าที่เคยมีมาบนดิสนีย์+ รองจาก เมืองอลวนธาตุอลเวง และ อิทธิฤทธิ์แม่มดตกกระป๋อง 2 และมียอดผู้ชมสูงสุดอันดับสองประจำปี อนิเมชั่นสำหรับเด็กก่อนเรียนที่ได้แรงบันดาลใจจากภาพยนตร์ "แอเรียล" มีกำหนดออกอากาศในช่องดิสนีย์จูเนียร์ปี 2024 และภาคต่อกำลังอยู่ในกระบวนการหารือ
== เนื้อเรื่อง ==
แอเรียลเป็นเจ้าหญิงเงือกและเป็นธิดาองค์สุดท้องของราชาไตรตัน ผู้ปกครองชาวเงือกแห่งแอตแลนติกา (Atlantica) เธอรู้สึกทึ่งกับโลกมนุษย์แม้จะไม่เคยเห็นมาก่อน เนื่องจากพระราชบิดาทรงห้ามมิให้ชาวเงือกขึ้นสู่ผิวน้ำหลังจากที่พระราชมารดาของแอเรียลสิ้นพระชนม์โดยมนุษย์ แอเรียลสะสมวัตถุมนุษย์โดยได้รับการสนับสนุนจาก ฟลาวเดอร์ ปลาเพื่อนรัก และสกัตเติล นกกาน้ำเหนือ
แอเรียลพลาดการประชุม พระจันทร์ปะการัง ที่เธอควรจะเข้าร่วมกับพี่สาวทั้งหก เนื่องจากเธอไปสำรวจซากเรืออัปปาง จึงถูกราชาไตรตันทรงต่อว่า แอเรียลบอกแก่ฟลาวน์เดอร์ว่า เธอนั้นมีความใฝ่ฝันที่จะได้เป็นมนุษย์เพื่อได้เรียนรู้และใช้ชีวิตเหนือผิวน้ำ ต่อมา แอเรียลได้เห็นดอกไม้ไฟเหนือผิวน้ำ จึงง่ายโผล่พ้นน้ำเพื่อดูมันใกล้ ๆ ดอกไม้ไฟนั้นมาจากเรือของอีริค เจ้าชายแห่งอาณาจักรเกาะแคริบเบียนที่อยู่บริเวณใกล้เคียง แอเรียลแอบได้ยินอีริคบอกกับ นายกรัฐมนตรีกริมสบี คนสนิท เกี่ยวกับความปรารถนาที่จะสำรวจน่านน้ำที่ไร้แผนที่ เพื่อช่วยเหลือผู้คนในอาณาจักร
พายุโหมใส่เรือขณะเลี้ยงฉลอง แม้อีริคทรงพยายามคุมเรือต้านพายุ เรือได้กระแทกกับหิน ทำให้ทุกคนต้องสละเรือ อีริคพลาดท่าจมน้ำขณะช่วย แม็กซ์ สุนัขของพระองค์ แอเรียลได้เข้าช่วยอีริคและพาพระองค์ขึ้นฝั่ง แอเรียลร้องเพลงด้วยเสียงไซเรนของเธอเพื่อฟื้นสติอีริค นั่นทำให้เธอได้เรียนรู้ถึงมนุษย์ ด้วยความใฝ่ฝันได้บรรจบกับหัวใจที่โหยหาในอีริค หลังจากอีริคฟื้น แอเรียลก็หนีลงทะเลไป ราชินีเซลินา พระมารดาอุปถัมภ์ของอีริค มเหสีของพระเจ้าแม็กซิมิริอุส ก็ทรงห้ามมิให้อีริคออกเรืออีก เซบาสเตียนพยายามโน้มน้าวใจให้แอเรียลเลิกคิดเรื่องเป็นมนุษย์ แต่เธอไม่สนใจ
เหล่าพี่สาวของเธอแสดงความคิดเห็นเกี่ยวกับพฤติกรรมเพ้อฝันของแอเรียล เมื่อได้ยินเรื่องนี้ ราชาไตรตันจึงตั้งคำถามกับเซบาสเตียน ปูที่ปรึกษา จนได้รู้ว่าเธอช่วยชีวิตมนุษย์คนหนึ่งไว้ พระองค์เสด็จไปยังถ้ำของแอเรียล เมื่อเธอปฏิเสธที่จะสาบานว่าจะไม่ขึ้นไปบนผิวน้ำอีก ราชาไตรตันจึงทรงทำลายวัตถุมนุษย์ที่เธอสะสมไว้ หวังให้พระธิดาอยู่ในคำสั่ง แต่หลังราชาไตรตันจากไป ปลาไหลมอเรย์คู่หนึ่งเข้ามาหาแอเรียล ซึ่งแสดงภาพแม่มดแห่งท้องทะเล เออร์ซูล่า น้องสาวของราชาไตรตัน และอาของเอเรียล ผู้ซึ่งถูกเนรเทศออกจากแอตแลนติกาเมื่อสิบห้าปีก่อนเวลาเดียวที่แม่แอเรียลสิ้นพระชนม์ และเธอยื่นข้อเสนอที่จะช่วยแอเรียล โดยที่แอเรียลไม่รู้ว่า เธอถูกจับตามองมาตลอด จากเออร์ซูล่าผู้อิจฉาในตัวพี่ชายที่ได้สิทธิ์ครอบครองทุกสิ่ง โดยที่ตนไม่ได้อะไรทั้งสิ้น ทั้งยังเป็นคนยุยงให้มนุษย์และเงือกขัดแย้งกัน
แอเรียลตามปลาไหลคู่ไปยังถ้ำของเออร์ซูล่า ซึ่งเออร์ซูล่าเสนอข้อตกลงว่า นางจะใช้เวทมนตร์เปลี่ยนแอเรียลให้เป็นมนุษย์เป็นเวลาสามวัน ภายในสามวันนั้น แอเรียลต้องได้รับ "จุมพิตจากรักแท้" จากอีริคเพื่อคงความเป็นมนุษย์ไว้อย่างถาวร หากเธอไม่ได้รับ เธอจะเปลี่ยนกลับเป็นเงือกตามเดิม และจะตกเป็นของเออร์ซูล่า เพื่อให้กลายเป็นมนุษย์ แอเรียลต้องยอมสละหาง ความสามารถในการหายใจใต้น้ำ และเสียงไซเรนของเธอ ซึ่งเออร์ซูลาจะเก็บเสียงนั้นไว้ในสร้อยคอเปลือกหอยโข่ง แอเรียลยอมรับข้อตกลงและได้รับขามนุษย์ เธอถูกพาตัวขึ้นสู่ผิวน้ำ โดยมีฟลาวเดอร์และเซบาสเตียนตามมาดูแล แอเรียลได้รับการช่วยเหลือจากชาวประมง ผู้ซึ่งพาเธอไปยังอาณาจักรบนเกาะและปราสาทของอีริค อีริคซึ่งตามหาหญิงสาวที่ช่วยชีวิตพระองค์อย่างแข็งขันในความไม่พอพระทัยของราชินีเซลินา รีบเสด็จไปพบแอเรียลเมื่อได้ยินการมาถึงของเธอ แอเรียลรู้สึกตื่นเต้นที่ได้พบ แต่การไร้เสียงทำให้อีริคเบือนหน้าหนีทันที ต่อมาในเย็นวันนั้น แอเรียล สำรวจปราสาทและได้พบของสะสมของเจ้าชายอีริคที่สะสมไว้จากการเดินทางล่องเรือ ทั้งคู่ใช้เวลาร่วมกันในการดูของสะสม โดยมีกริมสบี มองดูทั้งคู่ด้วยความสุข
วันต่อมา อีริคทรงพาแอเรียลไปสำรวจอาณาจักร เซบาสเตียนที่ติดตามแอเรียลบนบก ตระหนักได้ว่าเออร์ซูล่าใช้คาถากลโกง ทำให้แอเรียลลืมไปว่าเธอต้องจูบกับอีริค เซบาสเตียน, สกัตเติล และฟลาวเดอร์พยายามโน้มน้าวให้ทั้งคู่จูบกัน ซึ่งเกือบจะสำเร็จ แต่ถูกขัดขวางโดยปลาไหลคู่ของเออร์ซูล่า อีริคที่มั่นพระทัยว่าพระองค์ตกหลุมรักแอเรียล และจะสารภาพรักกับเธอ ทว่า เออร์ซูลาโกรธมากเมื่อรับรู้ มองว่าแผนกำลังจะพัง จึงเปลี่ยนตัวเองเป็นหญิงสาวสวยชื่อวาเนสซา และใช้เสียงไซเรนของแอเรียลหลอกอีริค ว่าตนคือผู้ที่ช่วยชีวิตพระองค์ไว้ เช้าวันรุ่งขึ้น แอเรียลพบว่า อีริคทรงประกาศหมั้นกับ วาเนสซา ในตอนเย็น แอเรียลเสียใจและหนีไปอย่างสิ้นหวัง สกัทเติลได้ค้นพบตัวตนที่แท้จริงของวาเนสซา จึงรีบไปบอกให้แอเรียลทราบ แอเรียลรีบรีบไปงานอภิเษกสมรสและตบตีกับวาเนสซ่า และทำลายสร้อยคอเปลือกหอยโข่ง เสียงของแอเรียลกลับคืนสู่ตัวเธอ อีริคจึงทรงทราบความจริง ในขณะที่ทั้งสองกำลังจะจุมพิตกันนั้น ดวงอาทิตย์ได้ลับขอบฟ้าไป แอเรียลกลับร่างเป็นเงือกตามเดิม ทุกคนต่างตื่นตกใจ แต่อีริคกลับทรงกอดเธอไว้แน่น เออร์ซูลาที่กลับคืนสู่ร่างเดิมพาแอเรียลดำดิ่งลงสู่มหาสมุทร
เออร์ซูลาเผชิญหน้ากับราชาไตรตันที่ทรงทราบเรื่องและเสด็จมาช่วยแอเรียล เออร์ซูล่าเผยให้เห็นว่าข้อตกลงที่แอเรียลทำกับนางนั้นไม่มีผู้ใดทำลายได้ ด้วยความรักที่พ่อมีต่อลูก ราชาไตรตันยอมมอบตรีศูลแก่เออร์ซูล่าเพื่อแลกกับชีวิตพระธิดา ปลาไหลคู่ช็อตพระองค์จนกลายเป็นฝุ่นผง เออร์ซูล่าอ้างสิทธิ์ในตรีศูลและจะครอบครองแอเรียล แต่อีริคทรงดำน้ำตามลงมาขัดขวาง แอเรียลได้จังหวะใช้ตรีศูลฆ่าปลาไหลคู่ ซึ่งเป็นลูกบุญธรรมของเออร์ซูล่า เออร์ซูลาเสียใจมาก เมื่อโกรธจัด นางใช้ตรีศูลขยายร่างกายให้ใหญ่มหึมาเหนือท้องทะเล และเรียกพายุฝนฟ้าคะนองมาคุกคามแอเรียลและอีริค แอเรียลพยายามดึงตัวเองขึ้นไปบนซากเรือที่ถูกกระแสน้ำวนซัดขึ้นมา แล้วบังคับเรือให้หางเสือแทงเข้าที่หัวใจของเออร์ซูล่า จมลงใต้สมุทร ราชาไตรตันฟื้นคืนพระชนม์ พระองค์และแอเรียลรับรู้ถึงการเสียสละของอีกฝ่ายเพื่อกันและกัน แต่ไตรตันยืนกรานที่จะให้แอเรียลกลับไปพร้อมกับเขา อีริคสามารถกลับขึ้นมาบนฝั่ง ราชินีเซลินาทรงยอมรับว่าความรักของอีริคและแอเรียลเป็นเรื่องจริง แต่บอกอีริคว่ามันบรรจบกันไม่ได้ อีริคยอมรับด้วยพระทัยสลาย
ในที่สุด ราชาไตรตันก็ทรงยอมรับความจริง ตามคำแนะนำของเซบาสเตียนว่า เด็กสาวควรมีอิสระนำทางชีวิตของตนเอง ราชาไตรตันใช้ตรีศูลเปลี่ยนแอเรียลให้เป็นมนุษย์อย่างถาวร แม้ว่าจะไม่ได้อยู่กับพระธิดา แต่จะทรงคอยอยู่ดูแลเธอเสมอ แอเรียลได้พบกับอีริคอีกครั้ง ทั้งคู่ตัดสินใจเดินทางล่องทะเลที่ไม่เคยไปด้วยกัน โดยได้รับพรจากราชาไตรตันและราชินีเซลินา และการสนับสนุนจากผู้คนจากโลกของพวกเขาทั้งสอง เป็นจุดเริ่มต้นของความสงบสุขและความสัมพันธ์อันเป็นตำนานความรักระหว่างมนุษย์หนุ่มและเงือกสาว
== ตัวละคร ==
===คนแสดง===
=== ผู้ให้เสียง ===
== อ้างอิง ==
ภาพยนตร์ที่ออกฉายในปี พ.ศ. 2566
ภาพยนตร์โดยวอลต์ดิสนีย์พิกเชอส์
ภาพยนตร์เกี่ยวกับวิกฤตวัยกลางคน
ภาพยนตร์ที่มีฉากในประเทศสมมุติ
ภาพยนตร์ที่มีฉากในเขตแคริบเบียน
ภาพยนตร์อเมริกัน
ภาพยนตร์ภาษาอังกฤษ
ภาพยนตร์เกี่ยวกับเงือก
ภาพยนตร์เรื่องราวแนวก้าวผ่านวัยอเมริกัน
ภาพยนตร์จินตนิมิตเพลงอเมริกัน
ภาพยนตร์ที่นำมาสร้างใหม่ของดิสนีย์
ภาพยนตร์เกี่ยวกับราชวงศ์
ภาพยนตร์เกี่ยวกับเจ้าหญิง
ภาพยนตร์ที่มีฉากในปราสาท